Sólbjørg Jakobsen (LA), 2024-04-03:
Meget gerne.
For os i Liberal Alliance er det meget nærliggende, at både drenge og piger og mænd og kvinder har lige muligheder og samme rettigheder.
Der, hvor vi og især også jeg føler en trang til at italesætte de forskelle, der er på kønnene,
er, når statistikker som dem, som f.eks. Venstre tager op gang på gang, viser, at der er en ulige fordeling i forhold til en eller anden post eller et eller andet.
Når der er en ulige fordeling og man ser det som et problem, ser jeg det som meget nærliggende, at man så kigger på, om det kan skyldes, at kønnene er lidt forskellige.
Tak for ordet, og tak til ligestillingsministeren for at tage initiativ til debatten.
Jeg synes også, det er meget interessant at høre, hvad der fylder for de forskellige partier, og det, som jeg synes går rigtig meget igen, er, at vi italesætter mange udfordringer, som mange af os er enige om er udfordringer, som ligestillingsudfordringer, fordi det vedrører det ene køn mere end det andet.
Man kan sagtens være enige om, at noget er en udfordring, selv om det ikke er en ligestillingsudfordring.
Derfor vil jeg gerne bruge anledningen til at udtrykke Liberal Alliances utilfredshed med, at man i højere og højere grad er begyndt at indføre diskriminerende tiltag i et forsøg på at opnå mere resultatlighed, udfaldslighed, diversitet, ja, kald det, hvad du vil.
I mine øjne er vi i gang med at genindføre politik, som tidligere ligestillingsforkæmpere kæmpede hårdt for at få afskaffet, og jeg vil gerne give nogle eksempler.
Det første eksempel er forskningsprogrammet Inge Lehmann.
Her må kvindelige ansøgere vælges over mandlige på baggrund af deres køn.
Ja, programmet er faktisk så diskriminerende, at det kræver en dispensation fra ligebehandlingsloven.
Et andet eksempel, som også er særlig aktuelt, er CBS' nye kriterier ved kvote 2-optaget.
CBS vil nu lægge vægt på, at ansøgere har joberfaring fra udviklingsregioner.
De er nemlig trætte af, at deres studerende kommer fra Hørsholm, og de ønsker flere studerende fra Region Sjælland, som deres Equal Opportunity Officer har udtalt det.
Der er tale om direkte diskrimination, som ikke er et lige og frit samfund værdigt.
Desværre er der flere lignende eksempler på særdeles diskriminerende politik.
Dertil kommer så det måltal for køn og andet, som regeringen har pålagt både bestyrelser og spillesteder, ligesom danske filmskabere, som ønsker støtte fra Filminstituttet, skal aflevere en kønsselvangivelse.
I Liberal Alliance mener vi, at alle skal have lige muligheder og rettigheder uafhængigt af køn, alder, bopæl, etnicitet og religion.
Folk skal bedømmes på deres evner og karakterer og ikke, hvad de har imellem benene.
Vi anerkender, at der eksisterer bias, som i nogen grad kan påvirke ens liv, om end vi ikke har nogen data på, at det er afgørende for ens ambitioner i livet i Danmark.
Men vi mener ikke, at vi løser det ved at indføre yderligere diskrimination.
Diskrimination løses ikke med ny diskrimination.
Diskrimination hører fortiden til.
Vi kan næppe fjerne bias og fordomme, og de vil desværre formentlig altid eksistere på den ene eller den anden måde.
De ubevidste bias er ikke gode for nogen, og vi gør klogt i at være opmærksomme på dem, og de bevidste bias i form af diskrimination er heldigvis kriminaliseret i lovgivningen.
At en del partier så, som det eksempelvis er tilfældet i forhold til Inge Lehmann-programmet, vælger at se bort fra dette for at diskriminere til fordel for kvinder i ligestillingens navn, er både trist og hyklerisk.
At ville lege social ingeniør og at ville få mænd og kvinder til at gøre mere af det samme for på den måde at fjerne fordomme og bias er ikke bare frihedsindskrænkende, men det er også skørt.
Afslutningsvis vil jeg gerne komme ind på et aktuelt tema i Skotland, som jeg også allerede har foreholdt nogle ordførere.
I Skotland har man i identitetspolitikkens navn valgt at indføre en lovgivning, der meget vel kan gøre det ulovligt at kalde en person, der biologisk set er en mand, for en mand, hvis vedkommende er transkønnet.
I Liberal Alliance mener vi, at alle har ret til at identificere sig som lige, hvad de vil, men selvfølgelig kan man ikke tvinge mennesker til nødvendigvis at være enige i ens overbevisninger om køn og især ikke, når det drejer sig om noget så banalt, som at der findes to biologiske køn, eller at biologisk køn ikke er et spektrum.
Derfor vil vi på det kraftigste appellere til Folketingets partier om ikke at lade sig inspirere af de skotske strømninger, hvor eksempelvis en voldtægtsmand, som belejligt springer ud som transkønnet, før vedkommende skal i spjældet, skal nyde en særlig beskyttelse og afsone med kvinder.
Det her er ikke spekulationer, men det er ting, der allerede sker, og det er da et tilbageskridt for kvinderettigheder af den anden verden.